Kiangazi na Mto wenye Baraka
Language: Swahili | Genre: Creative_writing

﻿Kiangazi na Mto wenye Baraka  

Katika mwaka mmoja, kipindi cha  ukame kilikuwa kirefu sana. Kiangazi  kikawaathiri wanyama wote. Mito yote  ikakauka ila Mto wenye Baraka.  Wanyama wakahisi kiu kikubwa  wakaamua kukutana ili watafute  suluhu.  
Ngamia alikuwa wa kwanza  kuzungumza, "Kama mnavyojua, tuna  kiu kikubwa na mito yote imekauka ila  Mto wenye Baraka. Lakini mto huo uko  mbali sana. Je, tufanyaje?" 
Farasi alitoa pendekezo, "Baadhi yetu  tunaweza kwenda kwenye Mto huo  wenye Baraka. Tutaweza kuyanywa  maji na kisha tuwaletee wengine."  Ng'ombe alijibu, "Ni mbali sana.  Tutakaporudi, wale tutakaokuwa  tumewaacha nyuma, watakuwa  wamefariki."  
Mbuzi aliruka juu kisha akasema,  "Meee, meee! Mimi pia nitaenda  kwenye Mto wenye Baraka."  Jimbi naye akasema, "Koor, kor kor  kor! Pia mimi nitaenda kwenye Mto  wenye Baraka."  
Haikuwa rahisi kwenda huko.  Aliyekuwa nyuma ya wote, alikuwa  Kanga. Baada ya kutembea kwa muda  mrefu, Kanga alisema, "Rafiki zanguni,  siwezi tena kuendelea kwenda kwenye  Mto wenye Baraka."  Jimbi akammeza Kanga.  
Waliendelea na safari tena. Muda  mfupi baadaye, Jimbi akasema,  "Tafadhali, nimechoka. Siwezi tena  kuendelea kwenda kwenye Mto wenye  Baraka."  Kondoo akammeza Jimbi.  
Safari ilipoendelea, Kondoo alichoka  kisha akasema, "Nimechoka. Sitaki  tena kuendelea kwenda kwenye Mto  wenye Baraka."  Mbuzi akammeza Kondoo. 
Punde tu, Mbuzi naye alichoka na  hakutaka kuendelea kuendelea  kwenda kwenye Mto wenye Baraka.  Farasi aligeuka na kummeza Mbuzi.  Farasi alipochoka, Ng'ombe alimmeza.  
Sasa walikuwa wamebaki Ng'ombe na  Ngamia peke yao. Waliendelea na  safari hadi Ng'ombe alipochoka.  Ilimbidi Ngamia ageuke na kummeza  Ng'ombe. 
Ngamia alipobaki peke yake, alijitahidi  ili aufikie Mto wenye Baraka. Ni yeye  tu ndiye angeweza kuwaokoa  wengine.  Alikuwa amechoka mno.  
Hatimaye, Ngamia aliwasili kwenye  Mto wenye Baraka na kulala chini.  Kisha akamtapika Ng'ombe.  Ng'ombe akamtapika Farasi. Farasi  akamtapika Mbuzi.  Mbuzi akamtapika Kondoo. Kondoo  akamtapika Jimbi naye Jimbi  akamtapika Kanga.  
Na hivyo ndivyo wanyama wote  walivyofaulu kuyanywa maji kutoka  Mto wenye Baraka.  


Source www.africanstorybook.org